Brunavarnir Suðurnesja eru enn að reyna að slökkva í glæðum í timburhrúgum eftir að eldur kom upp í gær. Aðstoðarvarðstjóri telur að unnið verði fram á kvöld og mögulega eitthvað inn í nóttina.
Enn er unnið að því að slökkva í glæðum í timburhrúgum rétt hjá flokkunarstöð Íslenska gámafélagsins í Reykjanesbæ, eftir að mikill eldur kom þar upp í gær. Að sögn Davíðs Heimissonar, aðstoðarvarðstjóra Brunavarna Suðurnesja, hafa slökkviliðsmenn staðið í ströngu við slökkvistörf alveg síðan í gær og segist hann ekki sjá fyrir endann á þeim.
Ekkert er vitað um eldsupptök að svo stöddu. Að sögn aðstoðarforstjóra Íslenska gámafélagsins hleypur tjónið vegna brunans á tugum milljóna. Davíð segir mikinn mannsskap hjá Brunavörnum Suðurnesja hafa sinnt slökkvistarfinu og allur þeirra búnaður verið notaður. Einnig hafi verið fengin aðstoð frá Grindavík.

Enn er unnið að því að slökkva í glæðum eftir bruna í flokkunarstöð Íslenska gámafélagsins í Reykjanesbæ í gær. Aðstoðarvarðstjóri telur að unnið verði fram á kvöld og mögulega eitthvað inn í nóttina.